PMIndiaData/PMIndiaSum huggingface dataset:
প্রধান মন্ত্রীনা শিক্ষন ভবন অমসুং বিধ্যার্থী ভবনগী উরেপ উয়ুং তমখ্রে

প্রধান মন্ত্রী শ্রী নরেন্দ্র মোদীনা ঙসি গুজরাতকী অদলাজতা লৈরিবা অন্নাপুর্ন ধাম ত্রস্ততা শিক্ষন ভবন অমসুং বিধ্যার্থী ভবনগী উরেপ উয়ুং তমখ্রে। থৌরম অদুদা তিনখিবা মীয়ামদা ৱা ঙাংলদুনা প্রধান মন্ত্রীনা হায়খি মদুদি য়ুগ অমদা মায়োক্নরিবা খুদোংচাদবশিং মায়োক্ননবা ভারতকী কাংলুপশিংগী ইনাক খুল্লবা চৎনলোনচৎ লৈজৈ। মহৈ–মশিং অমসুং ইথৈ–লৌখোং ফগৎহন্নবা কাংলুপশিংনা পুন্সিল্লক্লিবা অদুগী মতাংদা মহাক্না পনখি। মতৌ অসুম্না কাংলুপশিংনা হোৎনরিবা অসিনা মীয়ামদা চাউনা কান্নবা পীরি হায়না মহাক্না মখা তাখি। সর্দার বল্লভভাই পতেলবু নীংশিংলদুনা প্রধান মন্ত্রীনা হায়খি মদুদি কোওপরেতিব সেক্তরগী মায়কৈদা সর্দার পতেলনা হোৎনরম্বশিং অদু কৈদৌনুংদা কাওথোকপা য়ারোই। প্রধান মন্ত্রীনা গুজরাতকী মীয়াম্বু ফুদ প্রোসেসিংদা থবক তৌনবা তকশিনখি। অসিগুম্লবা থৌরাংশিং অসিনা লৌমী অমদি ইন্দস্ত্রী অনিমক্তা কান্নহল্লগনি। ইমা অন্নাপুর্নগী মফমদা ইকায় খুম্নবা উৎলদুনা প্রধান মন্ত্রীনা হায়খি মদুদি অন্নাপুর্ন ধাম ত্রস্তনা নুপা অমদি নুপীগী থাক মান্নহনবা অমদি চাউখৎপা পুরকপদা খুন্নাইদা থৌনা পীরগনি।
প্রধান মন্ত্রীনা মীয়ামদা অপুনবগী মীতম কৎথোকখ্রে

ঙসি প্রধান মন্ত্রী নরেন্দ্র মোদীনা মালেমদা খ্বাইগী ৱাংবা মীতম ‘অপুনবগী মীতম’ লৈবাক্কী মীয়ামদা কৎথোকখ্রে । গুজরাতকী নরমাদা জিলাগী কেভাদিয়াদা লৈবা মিতর ১৮২ ৱাংবা সরদার ভাল্লবভাই পতেলগী মীতম অসি মহাক্কী মপোক নুমিৎতা মীয়ামদা কৎথোকখি । হৌদোকপা থৌরম অদুদা , মীয়ামদা অপুনবগী মীতম অসি কৎথোকপা ওইনা প্রধান মন্ত্রী অমসুং অতৈ শক্নাইরবশিংনা কালাসতা লৈবাক–লৈহাউ অমসুং নরমাদাগী ঈশিং হৈথখি । মীতম অদু মমিংগী হাংদোকপা ওইনা প্রধান মন্ত্রীনা লেভর অমা নমখি । মহাক্না অপুনবগী ফক্লাং শঙ্গাখি । অপুনবগী মীতমগী মখোংদা প্রধান মন্ত্রীনা অখন্নবা লাইশোন থৌরম অমা পাংথোকখি । মহাক্না মিউজম, একজিবিসন অমসুং গেল্লরি য়েংখি । মিতর ১৫৩ ৱাংবা গেল্লরি অসি মতম অমদা মীওই ২০০ য়েংবা য়াই । গেল্লরি অসিদগী সরদার সারোভর দাম , মসিগী রিজাবর অমসুং সাতপুরা অমসুং বিনধ্যা চিংশাংশিং উবা ফংগনি । কৎথোকপগী থৌরম অদুগী মরক্তা আই এ এফকী এয়রক্রাফশিং পাইখি অমসুং কলচরেলগী থৌরম কয়া উৎখি । থৌরম অসিগা মরি লৈননা ভারতকী মীয়াম তরাম্না ওক্লদুনা প্রধান মন্ত্রীনা হায়খি, ঙসি লৈবাক শীনবা থুংনা রাস্ত্রিয়া এক্তা দিৱাস থৌরম পাংথোক্লি । মহাক্না হায়খি, ঙসি অসি ভারতকী পুৱারিদা অখন্নবা মিকুপ অমনি । ঙসি ভারতনা খুদোল তম্লিবা অপুনবগী মীতম অসি তুংগী অশা য়াম্না লৈবা অমনি । মীতম অসিনা তুংগী মীরোলশিংদা সরদার পতেলগী থৌনা, তৌবা ঙম্বা অমসুং ৱারেপ লৌবা ঙম্বা অসি নিংশিংদুনা লৈহৌরগনি । সরদার পতেলনা ভারত অসি পুনশিল্লম্বনা মরম ওইদুনা ঙসি ভারত অসি শেন–থুমগী অমসুং খুৎলাইগী অচৌবা শক্তি লৈবা লৈবাক অমা ওইরিবনি । প্রধান মন্ত্রীনা সরদার পতেলগী মঙলান অমসুং লৈবাক ঙাকপগী হৈ–শিংবা অদু স্তিলগী ফ্রেম অমনি হায়না নিংশিংখি । অপুনবগী মীতম অসি শানবা মখোয়গী লমদগী লৈবাক অমসুং মখোয়গী লৌ উনবা খুৎলায়শিংদগী য়োৎ পীরকখিবা লৌমীশিং মশান–মশাবু ইকায়খুম্না উৎপগী খুদম অমনি হায়না প্রধান মন্ত্রীনা ফোঙদোকখি। মহাক্না হায়খি, “এক ভারত, শ্রেসথা ভারত” লাইৱাগী মখাদা ভারতকী নহারোলশিংনা মখোয়গী অনিংবা–অপাম্বশিং ফংবা ঙমগনি । মীতম অসিনা লমদম অসিদা তুরিজমগী খুদোংচাবা ফংহল্লগনি । প্রধান মন্ত্রীনা হায়খি, হৌখিবা চহি খর অসিদা নিংতম লান্মীশিং নিংশিংনবা মেমোরিয়েল কয়া শেমগৎলে । অপুনবগী মীতম অসিগী মথক্তা , দিল্লীদা সরদার পতেলদা কৎথোকপা মিউজম গান্ধীনগরদা মহাত্মা মন্দির অমসুং দান্দি কুতির, বাবাসাহেব ভিমরাও অম্বেকারদা কৎথোকপা পন্জতিরথা ,হরিয়ানাদা সার ছোতু রামগী মীতম , কুতচদা শ্যামজি কৃসনা ভর্মা অমসুং ভির নয়াক গোবিন্দ গুরুগী মেমোরিয়েলশিং শেমগৎলে । দিল্লীদা সুভাস চন্দ্র বোসতা কৎথোকপা মিউজম অমসুং মুম্বাইগী সিবাজি মীতম অমসুং লৈবাক শীনবা থুংনা ত্রাইবেল মিউজমশিং শেমগৎপগী থবক কন্না পায়খৎলি । প্রধান মন্ত্রীনা হায়খি, কেন্দ্র সরকার অসিনা সরদার পতেলনা মঙজরম্বা মঙলানশিং থবক ওইনা ওন্থোক্নবা কন্না হোৎনরি । মীপুম খুদিংদা য়ুম , মৈ, লম্বী–থোং অমসুং দিজেতেল কন্নেক্সন ফংহন্নবা হোৎনরি । প্রধান মন্ত্রী জন অরোগয়া য়োজনাগী মতাংদা প্রধান মন্ত্রীনা পনখি । মহাক্না হায়খি, জি এস তি, ই–নাম অমসুং ৱান–নেসন–ৱান–গ্রিদনা হিরম কয়াদা লৈবাক অসি পুনশিনহল্লে । লৈবাক অসিগী অপুনবা শক্তম ঙাক্নবা অমসুং য়েক্নবা থেংননবা পুন্না থৌদাং লৌমিন্নবগী মতাংদা প্রধান মন্ত্রীনা পনখি ।
প্রধান মন্ত্রীনা কে. করুনানিধিনা লৈখিদবদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা কে. করুনানিধিনা লৈখিদবদা অৱাবা ফোংদোকখ্রে। মহাক্কী অৱাবা ফোংদোকপগী পাউজেলদা মহাক্না হায়খি, “কে. করুনানিধিনা লৈখিদবদা ঐ শাথিনা নুংঙাইতবা ফাওই। মহাক লৈবাক অসিগী খ্বাইদগী অহল ওইরবা লুচিংবশিংগী মনুংদা অমনি। ঐখোয়না মীয়ামগী লুচিংবা, ৱাখল পুথোকপা ঙম্বা, মতিক চারবা অইবা অমসুং লাইরবা অমসুং শোৎথরবশিংগী য়াইফনবগীদমক্তা মপুন্সি কৎথোকখ্রবা শক্নাইরবা লুচিংবা অমা মাংজরে। করুনানিধিনা লমদমদুগী অপাম্বতা নত্তনা লৈবাক অসিগী চাউখৎ-থৌরাংগীদমক্তসু মতম পুম্নমক্তা শেম-শাদুনা লৈখি। মহাক তমিল মীয়ামগী য়াইফ-থৌরাংগীদমক মপুং ফানা কৎথোকখি অমসুং মতম পুম্নমক্তা তমিল নাদুগী খোঞ্জেল অদু লুম্না লৌননবা হোৎনদুনতা লৈখি। ঐনা থৌরম কয়াদা করুনানিধিজীগা ৱারী শানবা ফংজখি, রাজনীতিগী মতাংদা মহাক্না খঙবা অমসুং খুন্নাইগী য়াইফ-থৌরাংগা মরি লৈনবা থবকশিংদা মরু ওইনা লৌবা মাগী ৱাখল্লোন অদু পুম্নমক্তগী তোঙানল্লি। মহাক মপুং ফানা দেমোক্রেসীগী ৱাখল্লোনগীদমক্তা কৎথোকখি। মহাক্না ইমর্জেন্সী মতমদা উৎখিবা অকনবা য়ানীংদবা অদু মতম পুম্নমক্তা নীংশিংদুনা লৈহৌরগনি। অৱাবগী পুংফম অসিদা করুনানিধিজীগী ইমুং মনুংগী অমসুং মহাকপু নুংশিজবশিংগী অৱাবদা শরুক য়াজরি। ভারত অমসুং মরু ওইনা তমিলনাদুনা মহাক্কী অৱাৎপা অসি মতম পুম্নমক্তা ফাওদুনা লৈরগনি। তাইবঙ মপুনা মহাক্কী থৱাইবু ইং-তপ্পা পীনবীসনু।”
রিপব্লিক ওফ কোরিয়াগীদমক খোংশান্দ্রিঙৈ মাংওইননা পীখিবা প্রধান মন্ত্রীগী ৱারোল

রাস্ত্রপতি মুন জে–ইনগী বার্তন ফংদুনা ঐহাক রিপব্লিক ওফ কোরিয়াদা চৎলি। রিপব্লিক ওফ কোরিয়াদা মসিনা ঐহাক্কী অনিশুবা খোংচৎনি অমসুং রাস্ত্রপতি মুনগা লোয়ননা ঐহাক্কী অনিশুবা অৱাংবা মীফম্নি। হৌখিবা চহীগী জুলাই থাদা ঐখোয়না রাস্ত্রপতি মুন জে–ইন অমসুং ফর্স্ত লেদী শ্রীমতী কিম জুং–সুকপু ভারত্তা তরাম্না ওকচবগী খুদোংচাবা ফংজখি। ঐখোয়না রিপব্লিক ওফ কোরিয়াবু মমল য়াম্লবা মরূপ অমগুম, ঐখোয়গী অখন্নবা স্ত্রাতেজিক পার্তনরশিপ লৈবা লৈবাক অমা ওইনা ইকায় খুম্নজৈ। দেমোক্রেসী চৎপা লৈবাকশিং ওইবনা ভারত অমসুং রিপব্লিক ওফ কোরিয়ানা রিজনেল অমসুং গ্লোবেলগী শান্তিগীদমক অপুনবা মীৎয়েং থম্লি। মার্কেৎ ইকোনোমীগী মপাং ওইনা ঐখোয়গী দরকার ওইবশিং অমসুং পাঙ্গল শক্তিশিং থাগৎনীংঙাইনি। রিপব্লিক ওফ কোরিয়া অসি ঐখোয়গী ‘মেক ইন ইন্দিয়া’ গী খোংথাং লোয়ননা ‘স্তার্ত অপ ইন্দিয়া’ অমসুং ‘ক্লিন ইন্দিয়া’ খোংথাংশিংগী মরুওইবা পার্তনর অমনি। সাইন্স অমসুং তেক্নোলোজীগী লমদা ঐখোয়না পুন্না থবক তৌমিন্নরিবা অসি পুক্নীং থৌগৎনীংঙাইনি। ঐখোয়গী প্রজাশিংগী মরক্তা লৈনরিবা মরীশিং অমসুং পীথোক পিশিন তৌনরিবশিং অসিনা মতম পুম্নমক্তা ঐখোয়গী মরূপ ওইবগী লীপুন্দা অচেৎপা য়ুমফম পীরি। মমাং চহীগী নবেম্বর থাদা অয়োধ্যাদা পাংথোকখিবা ‘দীপোতসব’ কুমহৈদা রাস্ত্রপতি মুন্না মহাক্কী অখন্নবা মীহুৎ ওইনা ফার্স্ত লেদীবু থাবীরক্নবা লৌখিবা ৱারেপ অদুনা ঐখোয়বু অপেনবা ফাওহনখি। ঐখোয়গী লৈনরিবা মরীদা হেন্না চেৎশিল্লিবা অসি ঐখোয়গী এক্ত ইস্ত পোলিসী অমসুং রিপব্লিক ওফ কোরিয়াগী ন্যু সাউদর্ন পোলিসীগী মরক্তা লৈরিবা ৱাখল্লোন তিন্নবা হেঙ্গৎলকপা অদুননি। পুন্না থবক তৌমিন্নদুনা ঐখোয়না ঐখোয়গী মরী অসিবু ‘প্রজা, চাউখৎপা অমসুং শান্তিগীদমক তুংগী নোংপোকলোমগী পার্তনরশিপ’ অমগুম পুক্নীংদা লেপ্লি। খোংচৎ অসিগী মনুংদা, রাস্ত্রপতি মুনগা লোয়ননা ঐহাক্কী খন্ন–নৈনবগী মথক্তা ঐহাক্না ললোন ইতিক্কী লুচিংবশিং, ইন্দিয়ন ফুরুপকী মীহুৎশিং অমসুং শক্নাইরবা কয়াগা উনগনি। খোংচৎ অসিনা মসিগী মরুওইবা পার্তনরশিপ অসি মখা তানা চেৎশিনহনবদা ঐখোয়দা মতেং পীরগনি হায়না ঐহাক্না থাজবা থম্লি।
কুলদীপ নায়রনা লৈখিদবদা প্রধান মন্ত্রীনা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা অহল ওইরবা পাউমী অমসুং হান্নগী রাজ্য সভাগী মীহুৎ ওইবীরম্বা কুলদীপ নায়রনা লৈখিদবদা অৱাবা ফোংদোকখ্রে। প্রধান মন্ত্রীনা হায়খি, “কুলদীপ নায়র অসি ঐখোয়গী মতমগী লৌশিং লৈবা মীশক অমা ওইখি। ইতিং তিংবা অমসুং অকিবা লৈতবা মাগী মিৎয়েংদা, মহাক্কী থবকশিং অদু লৈবাক কয়া মরুমদা শন্দোকখি। মহাক্না ইমর্জেন্সীগী মতমদা লেপ্পীরম্বা অচেৎপা ফিরেপ, মীয়ামগী থবক অমসুং হেন্না ফবা ভারত অমগীদমক ফোংদোকপীরম্বশিং অদু মতম পুম্নমক্তা নীংশিংদুনা লৈহৌরগনি। মহাক্না লৈখিদবদা অৱাবা ফোংদোকচরি।”
তর্কীদা পাংথোকপা এফআইএস ইন্তরনেস্নেল স্কাইং কম্পিতিসন্দা স্কাইংদা ভারতকী অহানবা অন্তরজাতিগী তকমান লৌরকপদা প্রধানমন্ত্রীনা আঞ্চল ঠাকুরবু থাগৎপা ফোংদোকখ্রে

তর্কীদা পাংথোকপা এফআইএস ইন্তরনেস্নেল স্কাইং কম্পিতিসন্দা স্কাইংদা ভারতকী অহানবা অন্তরজাতিগী তকমান লৌরকপদা প্রধানমন্ত্রী শ্রী নরেন্দ্র মোদীনা আঞ্চল ঠাকুরবু থাগৎপা ফোংদোকখ্রে । প্রধানমন্ত্রীনা হায়খি, “স্কাইংদা অন্তরজাতিগী তকমান অমা ফংলকপগীদমক আঞ্চল ঠাকুরবু পুক্নিং থৌগৎলি! তর্কীদা পাংথোকপা এফআইএস ইন্তরনেস্নেল স্কাইং কম্পিতিসন অদুদা নহাক্কী পুৱারি ওইরবা মায় পাক্লকপাদা জাতি অসিনা হায়নিঙায় লৈতনা নুঙাইবা ফাওই । নহাক্কী তুংগী খোংচৎকীদমক য়াফ পাওজেল পিজরি ।”
য়ুনাইতেদ নেসন্স ফ্রেমৱার্ক কনভেন্সন ওন ক্লাইমেত চেঞ্জ(য়ু এন এফ সি সি সি)দা ভারতকী সেকেন্দ বাইনিয়েল অপদেদ রিপোর্ত(বি য়ু আর) পীশিনবা মন্ত্রীমন্দলনা য়ারে

কনভেন্সগী মখাদা রিপোর্ত তৌনবগী তৌদবা য়াদ্রবা থবক অদু পাংথোক্নবা প্রধান মন্ত্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা য়ুনাইতেদ নেসন্স ফ্রেমৱার্ক কনভেন্সন ওন ক্লাইমেত চেঞ্জ(য়ু এন এফ সি সি সি)দা ভারতকী সেকেন্দ বাইনিয়েল অপদেদ রিপোর্ত(বি য়ু আর) পীশিনবা য়ারে । চাউরাকপা শক্তমশিং : বি য়ু আরগী পান্দমদি য়ু এন এফ সি সি সিদা পীখিবা ভারতকী অহানবা বি য়ু আর নৌথোকহনবনি । বি য়ু আরদা য়াওরিবা মরুওইবা মচাক মঙা অদুদি- নেসনেল সর্কমসতেন্সেস; নেসনেল গ্রিনহাওস গ্যাস ইনভেন্তোরি ; মিতিগেসন এক্সন; ফাইনান্স, তেক্নোলোজি, ত্রেনিং, দোমেস্তিক মোনিতরিং, রিপোর্তিং এন্দ ভেরিফিকেসন(এম আর ভি) নি । জাতিগী থাক্ত পাংথোকপা থিজিনবশিংদা য়ুমফম ওইরগা বি য়ু আর অসি শেম্বনি । এদিসনেল সেক্রেতরি (ক্লাইমেত চেঞ্জ) অমসুং নেসনেল স্তরিং কম্মিতিনা চেয়র ওইবা তেক্নিকেল এদভাইজরি কম্মিতিগী অখঙ-অহৈশিংনা বি য়ু আর অমুক হন্না য়েংশিনবগী থবক পাংথোক্লি । নেসনেল স্তরিং কম্মিতি অসি নিতি অয়োগ, এগ্রিকলচর রিছাস অমসুং ইজুকেসন, এগ্রিকলচর কোওপরেসন এন্দ ফার্মস ৱেলফিয়ার, ইকনোমিক এফেয়ার্স, এক্সতর্নেল এফেয়ার্স, নিউ এন্দ রিনিউয়েবল ইনর্জি, সাইন্স এন্দ তেক্নোলোজি, কোয়লা, পৱার, রেজৱেজ বোর্দ, রোদ ত্রান্সপোর্ত অমসুং হায়ৱেজ, সিপ্পিং, পেত্রোলিয়ম,নেচরেল গ্যাস, ৱাতর রিছোসেস, রিভর দিবলপমেন্ত, গঙ্গা রিজুবিনেসন, হেল্থ এন্দ ফেমিলি ৱেলফিয়ার, আর্থ সাইন্সেস, রুরেল দিবলপমেন্ত, হাওসিং এন্দ অরবান এফেয়ার্স, কম্মর্স এন্দ ইন্দস্ত্রী, স্তিল, সিবিল এভিএসন, স্তেতিসতিক্স এন্দ প্রোগ্রাম ইমপ্লিমেন্তসন অমসুং ইন্দিয়ান মেতোরোলোজিকেল দিপার্তমেন্ত য়াওবা ইন্তর-মিনিস্তরিয়েল বোদি অমনি । মরি লৈনবা পাউতাকশিং অমসুং শেমদোকপশিং রিভিয়ু প্রোসেসকী থবক মতুং ইন্না পায়খৎলবা মতুংদা অরোইবা ৱারেপ অদু বি য়ু আরনা লৌই । ২০১৪দা, ভারত্তা থবক পুম্নমক্কী ওইনা পুন্না গিগাগ্রাম ২৬,০৭,৪৮৮ সি সি -২ ইকুইবলেন্দ(চাওরাক্না সিসি-২ ইকুইবলেন্দ বিলিয়ন তন ২.৬০৭)গী জি ঐচ জি থাদোকখি । মসিদা এল য়ু এল য়ু সি এফ য়াওদে । এল য়ু এল য়ু সি এফ য়াওরগা পুন্না থাদোকপা জি ঐচ জি অসি কার্বোনদাইওক্সাইদ গিগাগ্রাম ২৩,০৬,২৯৫( চাওরাক্না কার্বোনদাইওক্সাইদ তন বিলিয়ন ২.৩০৬)নি । অপুনবা ইমিসনশিং অসিগী মনুংদা ইনর্জি সেক্তরনা চাদা ৭৩, আই পি পি য়ুনা চাদা ৮, এগ্রিকলচরনা চাদা ১৬ অমসুং অমোৎ-অকায়না চাদা ৩ নি । ইমিসনগী চাদা ১২না উমং , লৌবুক অমসুং মী তাবা মফমশিংগী কার্বোন সিঙ্ক এক্সন্না ওইহনবনি । ২০১৪গী ভারতকী জি ঐচ জি ইনভেন্তোরিগী শম্লপ্পা মখাগী তেবল অসিদা পীরি : কাংলুপা কার্বোনদাইওক্সাইদ(গিগাগ্রাম) ইনর্জি ১৯,০৯,৭৬৫.৭৪ উদোগকী থবকশিং অমসুং পোৎথোক শীজিন্নবা ২,০২,২৭৭.৬৯ লৌউ-শিংউ ৪,১৭,২১৭.৫৪ অমোৎ-অকায় ৭৮,২২৭.১৫ লেন্দ য়ুজ, লেন্দ য়ুজ চেঞ্জ এন্দ ফোরেস্ত্রি (এল য়ু এল য়ু সি এফ)
কেবিনেৎনা নেস্নেল দিজিতেল কম্যুনিকেসন্স পোলিসী-২০১৮ অয়াবা পীরে

প্রধান মন্ত্রী নরেন্দ্র মোদীনা লুচিংবা কেন্দ্রগী মন্ত্রী মন্দলনা নেস্নেল দিজিতেল কম্যুনিকেসন্স পোলিসী-২০১৮ (এন দি সি পি-২০১৮) অয়াবা পীরে অমসুং তেলিকোম কম্মিসন অসি ‘দিজিতেল কম্যুনিকেসন্স কম্মিসন’ হায়না নৌনা শেমদোকলে। কান্নবা: এন দি সি পি-২০১৮না ভারতনা দিজিতেলগী মতেংনা অচৌবা ইকনোমী অমা শেমগৎপদা মতেং পাংগনি অমসুং নাগরিকশিংগী ই-পাউ ফাউদোক-ফাউজিনগী দরকার ওইবশিং ফংহনগনি অমসুং অহোংবা মমলদা অফবা দিজিতেল কম্যুনিকেসনগী মচাকশিং অমসুং থবকশিং ফংহনবা ঙমগনি। কস্তমরদা মীৎয়েং থম্বা অমসুং থবক ওইনা পাংথোক্কদবা এন দি সি পি-২০১৮না অনৌবা ৱাখল্লোনশিং অমসুং থবকশিং পায়খৎকনি, অনৌবা তেক্নোলোজীশিং হায়বদি ৫-জি, আই ও তি, এম ২ এম হৌদোক্লবা মতুংদা ভারতকী তেলিকোম সেক্তরদা অওনবা লাক্কনি। পান্দমশিং: থৌশিল অসিগী মরুওইবা পান্দমশিংদি: মীপুম খুদিংমক্কী ব্রোদবেন্দ; দিজিতেল কম্যুনিকেসন সেক্তরদা অহেনবা থবক মিলিয়ন ৪ ফংহনবা; ২০১৭তা ভারতকী জি দি পিদা দিজিতেল কম্যুনিকেসন সেক্তরনা চাদা ৬তগী চাদা ৮ ফাউবা মতেং পাংবা হেনগৎহনবা; ২০১৭তা আই তি য়ুগী আই সি তি দিবলপমেন্ত ইন্দেক্সতা ১৩৪দা লৈরিবা অসিদগী ভারত অসি মকোক থোংবা লৈবাক ৫০গী মনুংদা লৈহনবা; গ্লোবেল ভেলু চেনদা ভারতকী মতেং হেনগৎহনবা; অমসুং দিজিতেলগী মনীংতম্বা ফংহনবা । ২০২২দা ফংগদবা পান্দমশিং: থৌশিল অসিনা পান্দম থম্লিবশিং: নাগরিক খুদিংমক্তা ৫০ এম বি পি এসকী ব্রোদবেন্দ কন্নেক্সন ফংহনবা; ২০২০ ফাউবদা গ্রাম পঞ্চায়ত খুদিংমক্তা ১ জিবিপিএসকী কন্নেক্সন পীবা অমসুং ২০২২ ফাউবদা ১০ জিবিপিএস য়ৌহনবা; থুংদ্রিবা মফমশিংদা কন্নেক্সন য়ৌহনবা; দিজিতেল কম্যুনিকেসন্স সেক্তরদা য়ু এস দোল্লর বিলিয়ন ১০০গী শেন থাদহনবা; অনৌবা মতমগী স্কিল লৈহন্নবা মীওই মিলিয়ন ১ ত্রেনীং পীবা; দিভাইস বিলিয়ন ৫ দা আই ও তি ফংহনবা; লনাই মীওইশিংগী অরোন-অথুপ অমসুং মনীং তম্বা ঙাক্নবা দিজিতেল কম্যুনিকেসনগী দেতা ঙাক-শেন্নবগী থৌশিল অমা শেমগৎপা; মালেমগী দিজিতেল ইকনোমীদা ভারতনা মপুং ফানা শরুক য়াহনবা; নাগরিকশিং অশোয়-অঙাম থোক্তনবা মরম চানা থবক পায়খৎপা; অমসুং দিজিতেল কম্যুনিকেসনগী মচাকশিং অমসুং থবকশিং ফংহনবা। লাল্লোংশিং: থৌশিল অসিনা পাম্লিবদি: নেস্নেল ফাইবর ওথোরিতী অমা শেমদুনা নেস্নেল দিজিতেল গ্রিদ অমা লিংখৎপা; অনৌবা শহরশিং অমসুং হায়ৱে প্রোজেক্তশিংদা কম্মন সর্বিস দকশিং শেমগৎপা; কেন্দ্র, রাজ্যশিং অমসুং লোকেল বোদীশিংগী মরক্তা পুন্না থবক তৌমিন্ননবা থৌরাং পুথোকপা; থবক পায়খৎপদা লাকপা অথিংবশিং লৌথোকপা; অমসুং ওপন এসেস নেক্স জেনরেসন নেতৱার্কশিং শেগৎপা। নুংগী ৱারোল: হৌজিক্কী মালেম অসিদা তেলিকোম সেক্তরদা ৫-জি, আইওতি, এম ২ এমগী অনৌবা তেক্নোলোজীশিং লাক্লবা মতম অমসিদা ভারতকী তেলিকোম সেক্তরদা কস্তমরদা মীৎয়েং থম্বা অমসুং থবক ওইনা পাংথোক্কদবা থৌশিলদা মীৎয়েং থম্বা মথৌ তাই। মসিনা নৌনা থোরকলিবা খুদোংচাবশিং পাকথোক-চাউথোকহনবদা নত্তনা দিজিতেল ইন্দিয়াগী য়ুম্বী ওইরিবা তেলিকোমগী থবকশিং শেমগৎপা ঙমগনি। মরম অসিনা অনৌবা নেস্নেল দিজিতেল কম্যুনিকেসন পোলিসী-২০১৮ অসি হৌজিক চৎনরিবা নেস্নেল তেলিকোম পোলিসী-২০১২গী মহুৎ শিন্দুনা শেমখিবনি, মসিনা ভারতকী অনৌবা মতমগী দিজিতেল কম্যুনিকেসন সেক্তরগী অৱাৎপশিং মেনখৎপা ঙমগনি।
প্রধান মন্ত্রীনা বলসারগী জুজৱা খুঙ্গংদা প্রধান মন্ত্রী আৱাস য়োজনাগী কান্নবা ফংলবশিংগী অপুনবা ই-গৃহপ্রবেশ য়েংখ্রে, এস্তোল ৱাতর সপ্লাই স্কিমগী উরেপ উয়ুং তমখ্রে

প্রধান মন্ত্রী শ্রী নরেন্দ্র মোদীনা ঙসি গুজরাতকী বলসার জিলাগী জুজৱা খুঙ্গংদা পাংথোকপা অচৌবা মীফম অমদা প্রধান মন্ত্রী আৱাস য়োজনা (গ্রামীন)গী কান্নবা ফংলবশিংগী অপুনবা ই-গৃহপ্রভেশ (য়ুমদা চংবা) য়েংখ্রে। রাজ্যগী জিলা ২৬তা কান্নবা ফংলবশিংদা য়ুম লাখ অমদগী হেন্না শিন্নখ্রে। জিলা কয়াগী কান্নবা ফংলবশিংনা ভিদিও লিঙ্ককী খুৎথাংদা মরু ওইবা থৌরম অদুদা শরুক য়াখি অমসুং মখোয়শিং অদুগী মনুংদা খরগা প্রধান মন্ত্রীনা ৱারী শানখি। থৌরম অদুদা প্রধান মন্ত্রীনা দীন দয়াল উপাধ্যায় গ্রামীন কৌশল বিকাস য়োজনা, মুখ্য মন্ত্রী গ্রামোদয় য়োজনা অমসুং রাস্ত্রীয় গ্রামীন আজীবিকা মিশন য়াওনা তোঙান তোঙানবা স্কিমশিংগী মনুংদা খলগৎলবা খরগী কান্নবা ফংলবশিংদা সর্তিফিকেৎ অমসুং থবক্কা মরি লৈনবা চে য়েন্থোকখি। মহাক্না ৱুমেন বেঙ্ক কোরেস্পোন্দেন্তশিংদা থবক খনবগী চে অমসুং মিনি-এ.তি.এম.শিংসু য়েন্থোকখি। প্রধান মন্ত্রীনা এস্তোল ৱাতর সপ্লাই স্কিমগী উরেপ উয়ুং তমখি। থৌরম অদুদা প্রধান মন্ত্রীনা হায়খি মদুদি রক্ষা বন্ধনগী কুম্মৈ য়ৌরক্কদৌরে। মহাক্না হায়খি মদুদি নুপী লাখ অমদগী হেনবনা রক্ষা বন্ধনগী খুদোল ওইনা মখোয়গী মমিংদা য়ুম ফংবা অসিদা অপেনবা ফাওই। মহাক্না হায়খি মদুদি অনৌবা য়ুম অমনা মখোয়দা অনৌবা মংলান কয়া পুদুনা লাকই অমসুং মংলানশিং অদু মংফাওনহন্নবা ইমুং অদুনা কন্না হোৎননীংবগী থৌনা হেনগৎলকই। ই-গৃহপ্রভেশ পাংথোক্লিবা য়ুমশিং অদু থোইদোক্না মগুন লৈবশিংনি হায়না ফোংদোক্লদুনা মহাক্না হায়খি মদুদি মসি ময়াই চাবা অমত্তা য়াওদবনা মরম ওইদুনা পাংথোকপা ঙম্লিবনি, মহাক্না ২০২২ ফাওবগী মনুংদা পুম্নমক্কীদমক্তা য়ুম ফংহন্নবা সরকারগী পান্দম অদুবু অমুক্কা হন্না পনখি। প্রধান মন্ত্রীনা হায়খি মদুদি মতম কয়াদগী রাজনীতি তৌবশিংগী খুদোং চাবতনা থল্লবা য়ুমশিং শাবগী মতাংদা ঙাংনদুনা লাক্লি। মহাক্না হায়খি মদুদি হৌজিক মিৎয়েং অদুদা অহোংবা পুরক্লে অমসুং লাইরবশিংনা মখোয়গী য়ুম ফংবা হৌরে। ঙসি উরেপ উয়ুং তমখিবা এস্তোল ৱাতর সপ্লাই অসি ইঞ্জিনীয়রশিংগী অঙকপা থৌওং অমনি হায়না ফোংদোক্লদুনা প্রধান মন্ত্রীনা হায়খি মদুদি অফবা থক্ননবা ঈশিংনা মীয়াম্বু লাইনা কয়াদগী ঙাকথোকই। মতৌ করম্না লাইরবশিংদা মখোয়গী য়ুম, মৈ, অফবা থক্ননবা ঈশিং অমসুং তরু তনানবা শিং (ফুয়েল) ফংহন্দুনা করম্না মখোয়গী পুন্সিদা অহোংবা পুরক্লিবগে হায়বগী মতাংদা প্রধান মন্ত্রীনা ফোংদোকখি।
প্রধান মন্ত্রীনা হয়েং পব্লিক এদমিনিস্ত্রেসন্দা খ্বাইদগী ফবগীদমক মনাশিং য়েন্থোক্কনি অমসুং সিভিল সর্বেন্তশিংগী মফমদা ৱা ঙাংগনি

প্রধান মন্ত্রী শ্রী নরেন্দ্র মোদীনা হয়েং এপ্রিল ২১দা বিজ্ঞান ভবনদা পাংথোকপা পব্লিক এদমিনিস্ত্রেসন্দা খ্বাইদগী ফবগীদমক মনাশিং য়েন্থোক্কনি। থৌরম অদুদা মহাক্না সিবিল সার্বেন্তশিংগী মফমদা ৱা ঙাংগনি। পি এম এৱার্দস ফোর এক্সিলেন্স ইন পব্লিক এদমিনিস্ত্রেসন অসি কেন্দ্র অমসুং স্তেত সরকারশিংগী জিলাশিং অমসুং ওর্গনাইজেসনশিংনা মীয়ামগী য়াইফনবগীদমক তৌবা ফিদম্নফম ওইবা থবক অদুগীদমক অহানবা ওইনা পীবনি। মনা অসিগীদমক্তা মাংজিল থারিবা প্রোগ্রাম মরি খনগৎলে: i) প্রধান মন্ত্রী ফসল বিমা য়োজনা, ii) দিজিতেল পেমেন্তশিং প্রমোৎ তৌবা, iii) প্রধান মন্ত্রী অৱাস য়োজনা- আর্বান অমদি রুরেল, অমসুং iv) দীন দয়াল উপধ্যায় গ্রামিন কৌশল য়োজনানি। মসিগী মথক্তা জিলাশিং য়াওনা কেন্দ্র অমসুং রাজ্যশিংগী ওর্গনাইজেসনশিংগীদমক ইনোবেসনগী মনাশিং য়াওরি। চহি অসিদা শকখঙলবা মাংজিল থারিবা প্রোগ্রাম ৪গীদমক মনা ১১ পীরগনি। ইনোবেসনগীদমক কেন্দ্র/রাজ্য সরকার/ জিলাশিংগী ওর্গনাইজেসন্দা মনা অনি পীরগনি। মদুগী মনুংদা মনা অমদি শোত্থরিবা জিলা অমদা পীগনি। থৌরম অদুদা প্রধান মন্ত্রীনা লাইরিক অনি ফোংগনি। অহানবা লাইরিক ‘ন্যু পাথৱেজ’ অসি শকখঙলবা মাংজিল থারিবা প্রোগ্রামশিং অমসুং ইনোবেসনশিং ইমপ্লিমেন্ত তৌবদা মায় পাকখিবা ৱারীশিংগী খোমজিল্লবা লাইরিক অমনি। অনিশুবা লাইরিক ‘এস্পিরেস্নেল দিস্ত্রীক্তস : অনলোক্কিং পোতেন্সিয়েল’ অসি শোত্থরিবা জিলাশিং ত্রান্সফোর্ম তৌনবগীদমক দিবেলপ তৌরিবা স্ত্রাতেজিশিংগী একাউন্ত অমনি।
প্রধানমন্ত্রীনা শ্রী অতল বিহারী বাজপেয়ীগী মপোক নুমিত্তা মফমদা য়াইফ-পাউজেল পীখ্রে

প্রধানমন্ত্রী শ্রী নরেন্দ্র মোদীনা শ্রী অতল বিহারী বাজপেয়ীগী মপোক নুমিত্তা মফমদা য়াইফ-পাউজেল পীখ্রে। প্রধানমন্ত্রীনা হায়খি, “ঐখোয়গী নুংশিজরবা অতলজীদা মপোক নুমিৎকী য়াইফ-পাউজেল পীজরি। মহাক্কী অঙকপা অমসুং শান্না উবা লুচীং মখাদা ভারতনা হেন্না চাওখৎপা ওইখি অমসুং মালেম অপুম্বদা ঐখোয়গী মিংচৎ হেনগৎহনখি। ঐনা মাগী নাদ-য়েক্তনবগীদমক থৌনীজরি।”
অহমদবাত্তা বাইব্রেন্ত গুজরাত গ্লোবেল সমিৎ-২০১৯গী নাকলদা প্রধান মন্ত্রীনা উজবেকিস্তানগী রাস্ত্রপতিগাগা উনখ্রে

জনুৱারী ১৮দা বাইব্রেন্ত গুজরাত গ্লোবেল সমিৎ-২০১৯গী নাকলদা প্রধান মন্ত্রী নরেন্দ্র মোদীনা উজবেকিস্তানগী রাস্ত্রপতিগা সাভকাত মিরজিয়োয়েভকা নাকল অনিগী ওইনা উনখ্রে। মসিগী মমাংদা, জনুৱারী ১৭তা রাস্ত্রপতিগা মিরজিয়োয়েভনা অৱাংবা থাক্কী মীহুৎ কাংবু অমা লুচীংদুনা গান্ধীনগরদা থুংলবদা গুজারাতকী রাজ্যপাল ও পি কোহলিনা তরাম্না ওকখি। উনবা অদুদা প্রধান মন্ত্রী মোদীনা রাস্ত্রপতিগা মিরজিয়োয়েভ অমসুং মহাক্কী মীহুৎ কাংবু অদু গুজরাত্ত তরাম্না ওকখি। ২০১৮গী সেপ্তেম্বর ৩০দগী ওক্তোবর ১ ফাওবদা রাস্ত্রপতিগা মিরজিয়োয়েভ ইকোন কোন্ন ভারত্তা লাক্লম্বা খোঙচৎ অদু মখোয় উনখ্রেবা অদু নৌহৌননা নীংশিংখি। খোঙচৎ অদুদা লৌখিবা ৱারেপশিং থবক ওইনা পাংথোকপগীদমক প্রধান মন্ত্রীনা মহাক্কী অপেনবা ফোংদোকখি। খোঙচৎ অদুদা উজবেকিস্তানগী অন্দিজান লমদম অমসুং গুজরাতকী মরক্ত মতেং পীন্নবা এম ও য়ু খুৎয়েক পীনখিবা অদু নীংশিংলদুনা প্রধান মন্ত্রী নরেন্দ্র মোদীনা উজবেক্কী মীহুৎ কাংবু অদুদা অন্দিজান লমদমগী রাজ্যপাল য়াওরকপা অদু পনখি অমসুং রাস্ত্রপতিগা মিরজিয়োয়েভকী খোঙচৎ অসিনা মরম ওইদুনা উজবেকিস্তান অমসুং ভারত অনিগী মরক্ত অমসুং অন্দিজান অমসুং গুজরাত অনিগী মরক্ত লৈনরিবা মরি মখা তানা কনখৎহল্লগনি হায়না পনখি। ২০১৯গী জনুৱারী ১২-১৩দা উজবেকিস্তানগী সামরকান্দদা ফোরেন মিনিস্তরগী থাক্ত অহানবা ইন্দিয়া-সেন্ত্রেল এসিয়া দাইলোগ পাংথোকপদা মহাক্না মতেং পাংবগীদমক প্রধান মন্ত্রী মোদীনা রাস্ত্রপতিগা মিরজিয়োয়েভ থাগৎখি। মীফম অদুদা অফগানিস্থানদা শান্তি অমসুং চাউখৎপা পুরক্নবা শৌগৎনব মরুওইবা ৱাফম কয়া খন্নখি। বাইব্রেন্ত গুজরাত সমিৎ শরুক য়ানবা চেবাউ পীরকপগীদমক রাস্ত্রপতিগা মিরজিয়োয়েভনা প্রধান মন্ত্রী থাগৎখি। ভারত্তা শেন হেন্না থাদনবা উজবেকিস্তান্না য়াম্না লুম্না লৌরি হায়না প্রধান মন্ত্রীদা মহাক্না পাউমখি। আই তি, ইজুকেসন, ফার্মাসিউতিকেলস, হকশেল, লৌউ-শিংউ, তুরিজম অমসুং অতৈ মরুওইবা সেক্তরশিংদা ভারতকা মতেং পীন্নবা হোৎনরি হায়না মহাক্না মখা তাখি। অহানবা ইন্দিয়া-সেন্ত্রেল এসিয়া দাইলোগ মাইপাক্না পাংথোকপগীদমক রাস্ত্রপতিগা মিরজিয়োয়েভনা প্রধান মন্ত্রী থাগৎখিঅমসুং মসিনা ময়াই থংবা এসিয়া লমদমদা ভারতকী মরুওইবা অদু হেনগৎহল্লগনি অমসুং অফগানিস্তানদা শান্তি থম্না পু্ন্না থবক তৌমিন্নবগী মরুওইবা অদু পনখি। ভারতকী দরকার ওইবা ইনর্জি ফংনবা মতম শাংনা য়ুরানিয়ম ওর কন্সেনত্রেদশিং ভারতকী এতোমিক ইনর্জি বিভাগ অমসুং উজবেকিস্তানগী নোভোই মিনরেলস এন্দ মেতাল্লুরজিকেল কম্পেনি অনিগী মরক্ত পীন্নবা য়ানচে খুৎশীন্নবা অদু লুচীংবা অনিনা শরুক য়াখি। এক্সপোর্ত ইমপোর্ত বেঙ্ক ওফ ইন্দিয়া অমসুং উজবেকিস্তান সরকার অনিগী মরক্ত য়ু এস দোল্লর মিলিয়ন ২০০গী লাইন ওফ ক্রেদিৎকী য়ানচে অমা খুৎয়েক পীনবা অদু লুচীংবা অনিনা তরাম্না ওকখি। রাস্ত্রপতিগা মিরজিয়োয়েভনা ভারত্তা লাক্লম্বা খোঙচৎ মনুংদা প্রধান মন্ত্রী নরেন্দ্র মোদীনা মাংজৌননা উজবেকিস্তানগী ওইনা য়ু এস দোল্লর মিলিয়ন ২০০গী লাইন ওফ ক্রেদিৎ লাওথোকখ্রবনি।
মন্ত্রীমন্দলনা ২০১০দা খুৎয়েক পীনখিবা ম্যুচুয়েল রিকোগনিসন এগ্রীমেন্ত (এম.আর.এ.) অয়াবা পীখ্রে অমদি ইন্সতিত্যুৎ ওফ চার্তর্দ একাউন্তেন্তস ওফ ইন্দিয়া অমসুং ইন্সতিত্যুৎ ওফ সর্তিফাইদ পব্লিক একাউন্তেন্তস, আয়র্লেন্দগী মরক্তা অনৌবা এম.আর.এ.দা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা ঙসি ২০১০দা খুৎয়েক পীনখিবা ম্যুচুয়েল রিকোগনিসন এগ্রীমেন্ত (এম.আর.এ.)তা অয়াবা পীখ্রে অমদি ভারত অমসুং আয়র্লেন্দদা একাউন্তিং নোলেজ, প্রোফেস্নেল অমসুং ইন্তিলেকচুয়েল দিবেলপমেন্ত খুমাং চাউশিলহন্নবগীদমক ইন্সতিত্যুৎ ওফ চার্তর্দ একাউন্তেন্তস ওফ ইন্দিয়া অমসুং ইন্সতিত্যুৎ ওফ সর্তিফাইদ পব্লিক একাউন্তেন্তস (সি.পি.এ.), আয়র্লেন্দগী মরক্তা অনৌবা এম.আর.এ.গীদমকসু অয়াবা পীখ্রে। থেংনরিবা: এম.আর.এ. অসিনা পার্তী অনিমক্কী মেম্বরশিংদা লৈবাক অনিমক্কী খ্বাইদগী ফবা প্রেক্তিসশিং উৎথোক্নবা খুদোংচাবশিং ফংহল্লগনি। য়ুম্ফম: ইন্সতিত্যুৎ ওফ চার্তর্দ একাউন্তেন্তস ওফ ইন্দিয়া (আই.সি.এ.আই.) অসি ভারত্তা চার্তর্দ একাউন্তেন্সীগী প্রোফেসন রেগুলেৎ তৌনবা ভারতকী পার্লিয়ামেন্তকী এক্ত চার্তর্দ একাউন্তেন্তস এক্ত, ১৯৪৯না লিংখৎখিবা আইন্না য়ারবা বোদী অমনি। ইন্সতিত্যুৎ ওফ সর্তিফাইদ পব্লিক একাউন্তেন্তস ইন আয়র্লেন্দগী (সি.পি.এ. আয়র্লেন্দ) অসি মেম্বর অমসুং মহৈরোই ৫০০০ লৈবা মরুওইবা আইরিস একাউন্তেন্সী বোদীশিংগী মরক্তা অমনি।
প্রধান মন্ত্রীনা হয়েং লৈবাক পুম্বগী লৌমীশিংগা লোয়ননা ৱারী শানগনি

প্রধান মন্ত্রী শ্রী নরেন্দ্র মোদীনা হয়েং অয়ুক পুং ৯.৩০ তাবা মতমদা ভিদিও ব্রিজকী থোংদা লৈবাক পুম্বগী লৌমীশিংগা লোয়ননা ৱারী শানগনি। ৱারী শানবা অসিনা লৌমীশিংগী মফমদগী মখোয়গী ৱাফমশিং তানবগী তাঞ্জা অমা ফংলগনি। লৌমীশিংগী শেন্থোক শরুক অনি ওইহন্নবগী মরুওইবা ইনিসিয়েতিবশিংসু খন্নগনি। থৌরম অসি কৃষি বিজ্ঞান কেন্দ্রশিং, কমন সর্বিস সেন্তরশিং, দুরদর্শন, দি.দি. কিষান অমসুং আকাশবানীনা শন্দোক্কনি। ভিদিও ব্রিজ অসিগী থোংদা চাউরাক্না কমন সর্বিস সেন্তর লাখ অনি অমসুং কৃষি বিজ্ঞান কেন্দ্র ৬০০ শম্নহল্লগনি। নরেন্দ্র মোদী এপ্লিকেসনগী থোংদা মীয়াম্না প্রধান মন্ত্রীগা লোয়ননা ৱারী শানবসু য়াগনি।
মন্ত্রীমন্দলনা  নেস্নেল সফাই কর্মচারী কমিসন্দা ভাইস চেয়রপার্সন অমসুং মেম্বরগী ফম অমমম হাপ্পদা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচীংবা কেন্দ্রগী মন্ত্রীমন্দলনা নেস্নেল সফাই কর্মচারী কমিসন্দা ভাইস চেয়রমেন অমসুং মেম্বরগী ফম অমমম হাপ্পদা অয়াবা পীখ্রে। ৱারেপ অসি, কমিসনগী থবক-থৌরমশিংদা হেন্না ফগৎহন্নবা, লোইননা অনীংবা অপাম্বা পুম্নমক্কী য়াইফ-থৌরাং অমসুং চাউখৎ-থৌরাং পুম্বা মপুং ফাহন্নবগী পান্দমদা লৌখিবনি। য়ু্ম্ফমঃ নেস্নেল সফাই কর্মচারী কমিসন অসি সফাই কর্মচারীশিং অমসুং খুৎনা অমোৎ-অকাই শেংদোকপগী থবক তৌরিবা মীওইশিংগীদমক থবক তৌই। মসিনা সফাই কর্মচারীশিংগী মরক্তা ফংলিবা খুদোংচাবশিং অমসুং ফিভমশিংগী খল মান্নদবা অদু কোকহন্নবগীদমক থবক তৌই। খুৎনা অমোৎ-অকাই শেংবগী থবক তৌবা পুম্নমক্কীদমক্তা অকক্নবা মতমগী মনুংদা খুন্দা লৈতাহন্নবগীদমক হোৎনবদা মসিনা অচৌবা থৌদাং য়ারি। খুৎনা অমোৎ-অকাই শেংবগী থবক তৌবশিংদা থবক পীনবগী প্রোহিবিসন অমসুং মখোয়বু খুন্দা লৈতাহন্নবা এক্ত ২০১৩গী সেক্সন ৩১গী মখাদা কমিসন্না মখাগী থবকশিং অসি পাইখৎলিঃ • এক্ত থবক্তা ওন্থোকপদা য়েংশিনবা; • এক্তকী প্রোভিজনশিং থৌওইদবগী মতাংদা য়েংশিনবা; লোইননা • এক্তপু অচুম্বা মওংদা চৎনহন্নবগীদমক কেন্দ্র লোইননা রাজ্য সরকারশিংদা পাউতাক পীবা।
প্রধান মন্ত্রীনা মহাক্কী চীনা খোংচৎকী মাংওইননা পীখিবা ৱারোল

প্রধান মন্ত্রী শ্রী নরেন্দ্র মোদীনা ২০১৮গী এপ্রিল ২৭তগী ২৮ ফাওবা চীনাগী ৱুহানদা চৎকনি। চীনাগীদমক খোংশান্দ্রিঙৈ মাংওইননা প্রধান মন্ত্রীনা মখাগী ৱারোলশিং অসি পীখি: “পিপল্স রিপব্লিক ওফ চীনাগী রাষ্ট্রপতি শ্রী জি জিনপিংগা লোয়ননা পাংথোক্কদবা ইনফোর্মেল সমিৎ অমগীদমক ঐহাক ইং ২০১৮গী এপ্রিল ২৭-২৮দা চীনাগী ৱুহানদা চৎকনি। রাষ্ট্রপতি জি অমসুং ঐহাক্না লৈবাক অনিগী ওইবা অমদি মালেমগী মরুওইবা হিরমশিংদা ৱাখল্লোনশিং লানথোক্নগনি। ঐখোয়না নেস্নেল দিবেলপমেন্তকীদমক ঐখোয়গী ওইবা মীৎয়েশিং অমসুং প্রায়োরিতীশিং, অখন্ননা হৌজিক অমসুং তুংদা ওইরক্কদবা ফিভমশিংগী মতাংদা মালেমগী থাক্তা ৱারি শান্নগনি। স্ত্রাতেজিক অমসুং লোং-তর্ম পর্সপেক্তিব অমদগী ইন্দিয়া-চীনাগী মরিদা লাক্লিবা দিবেলপমেন্ত অদুসু ঐখোয়না য়েংশিনগনি।”
প্রধানমন্ত্রীনা ক্রিসমসকী থৌরম্না লাকপদা লৈবাক মীয়ামদা য়াইফ-পাউজেল পীখ্রে

প্রধানমন্ত্রী শ্রী নরেন্দ্র মোদীনা লৈবাক মীয়ামদা ক্রিসমসকী থৌরম্না লাকপদা য়াইফ-পাউজেল পীখ্রে। প্রধানমন্ত্রীনা হায়খি, “পুম্নমক্কী মফমদা মেরী ক্রিসমসকী য়াইফ-পাউজেল পীজরি। ঐখোয়না প্রভু খ্রাইস্তকী পাউতাকশিং অদুবু নীংশিংলি। কুম্মৈ অসিনা ঐখোয়গী খুন্নাইদা নুংঙাইবা অমসুং নুংশি-চান্নবগী ৱাখল্লোন হেনগৎহনবা ওইরসনু।”